อมรินทร์ฯส่งหัวใหม่บุกครึ่งปีหลัง
&nbsp;
11 ส.ค. 2554

โพสต์ทูเดย์ — อมรินทร์พริ้นติ้งฯ บุกหนักครึ่งปีหลัง โดนพิษการเมืองทำยอดวูบ ทุ่มกว่า 60 ล้าน ผุดนิตยสารงานแฟร์ใหม่
นางระริน อุทกะพันธุ์ ปัญจรุ่งโรจน์ กรรมการผู้จัดการใหญ่ บริษัท อมรินทร์พริ้นติ้งแอนด์พับลิชชิ่ง เปิดเผยว่า ในช่วงครึ่งปีหลังเชื่อว่าภาคธุรกิจจะกลับมาลงทุนอีกครั้งหลังจากเหตุการณ์ชุมนุมทางการเมืองสงบลง เพราะโดยพื้นฐานเศรษฐกิจประเทศไทยมีแนวโน้มเติบโตสูง เห็นได้จากไตรมาสแรกตัวเลขการเติบโตทางเศรษฐกิจขยายตัวถึง 12%
ล่าสุด บริษัทได้ลงทุน 30 ล้านบาท เปิดตัวนิตยสารฉบับใหม่ “My Home” เป็นนิตยสารเกี่ยวกับบ้านและการตกแต่งที่มุ่งเจาะกลุ่มตลาดแมส เพื่อรองรับการลงทุนของกลุ่มธุรกิจอสังหาริมทรัพย์ที่มีแนวโน้มขยายตัวสูง และกลับมาใช้เงินอีกครั้งหลังจากเหตุการณ์ทางการเมืองสงบลง
นอกจากนี้ ได้เปิดตัวงานแสดงสินค้าใหม่ ใช้ชื่อว่า “Woman Live” ในเดือน ต.ค. ใช้เงินลงทุนราว 2530 ล้านบาท นอกเหนือจากงานแสดงสินค้าหลัก ที่มีงานบ้านและสวนแฟร์ในเดือน พ.ย. และอมรินทร์บุ๊กแฟร์ในเดือน ก.ค. เพื่อรองรับการใช้เม็ดเงินของภาคธุรกิจในการกระตุ้นกำลังซื้อในช่วงครึ่งปีหลัง
สำหรับไตรมาสแรก บริษัทมีรายได้ลดลง 10% ซึ่งเป็นผลกระทบจากสถานการณ์การเมืองที่เกิดขึ้น และชะลอตัวต่อเนื่องในช่วงเดือน เม.ย. และ พ.ค. จากเดิมที่คาดว่าธุรกิจในเครือจะขยายตัวสูงกว่านี้ โดยเฉพาะธุรกิจกลุ่มการพิมพ์ ที่มีการชะลอการสั่งงานอย่างชัดเจน หลังเกิดเหตุการณ์ชุมนุม
นางระริน กล่าวว่า ปีนี้บริษัทยังคงเป้าหมายการเติบโต 10% จากปีที่แล้ว โดยใช้กลยุทธ์การผสมผสานบริการต่างๆ ระหว่างนิตยสาร การจัดกิจกรรม งานแสดงสินค้าและเว็บไซต์ เป็นเครื่องมือกระตุ้นให้เจ้าของสินค้าใช้เงินลงทุนด้านการตลาด รวมทั้งการเร่งผลิตหนังสือเล่มใหม่ๆ ออกสู่ตลาด ที่ปีนี้จะออกหนังสือใหม่เพิ่มจากปีก่อน 1015%